Léroszt már az ókorban ismerték. Hérodotosz és Thuküdidész is említette a nevét. Mielőtt az iónok meghódították volna, a károk és a krétaiak lakták. Ezután Milétosz birtoka volt, majd hosszú évtizedekre a kalózok bevehetetlen rejtekhelye lett. A középkorban Bizánc és a johannita lovagrend harcolt érte egymással. A török uralmat mint a Dodekanészoszon mindenütt, 1912-ben olasz fennhatóság váltotta fel. Az olaszok, felhasználva Lérosz mély, keskeny öbleit itt építették ki egyik legnagyobb tengerészeti bázisukat. A szigetet behálózó aszfaltozott utak, "Lakki" kikötőváros mólói, part menti sétányai és kis szállodái ma is az olasz tengerészeti bázisra emlékeztetnek.